送呂義甫
作者：李流謙
朝代：宋

paragraphs: 河伯矜秋浸，望洋始一嘆。
是以太史公，身行天下半。
可憐據坎者，寸尺盡霄漢。
我友故英發，驤首輕皂棧。
結束萬里游，是行吾所贊。
榮途聽其遇，丈人教不倦。
向來開說易，一語無疏傳。
曰爲可用者，此本同世患。
停舟佳山水，心目有奇觀。
更接摇麈談，中夜光赫煥。
我方墮吏罝，沮洳雜鰍蜆。
眼看飛鴻翔，別樽恨不滿。